แรงซื้อ “บิ๊กแคป” ดัน SET ปิดเช้าพุ่ง 16 จุด คาดบ่ายบวกต่อ
SET ปิดเช้าเพิ่มขึ้น 16 จุด รับแรงซื้อหุ้นบิ๊กแคปหนุน รวมถึงแรงซื้อใกล้โค้งสุดท้ายเลือกตั้ง ส่วนแนวโน้มช่วงบ่ายคาดแกว่งไซด์เวย์แดนบวก พร้อมให้แนวต้าน 1,550-1,560 จุด แนวรับ 1,520-1,530 จุด
SET ปิดเช้าเพิ่มขึ้น 16 จุด รับแรงซื้อหุ้นบิ๊กแคปหนุน รวมถึงแรงซื้อใกล้โค้งสุดท้ายเลือกตั้ง ส่วนแนวโน้มช่วงบ่ายคาดแกว่งไซด์เวย์แดนบวก พร้อมให้แนวต้าน 1,550-1,560 จุด แนวรับ 1,520-1,530 จุด
8 พ.ค. 2566

นายวีรวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยในช่วงเช้าที่ผ่านมาปรับตัวขึ้น ตามทิศทางเดียวกับตลาดหุ้นอื่นในภูมิภาคเอเชียที่ปรับตัวเพิ่มขึ้น ขานรับปัจจัยบวกในช่วงที่ตลาดหุ้นไทยปิดทำการไปในสัปดาห์ก่อน โดยเฉพาะตัวเลขการจ้างงานนอกภาคการเกษตรของสหรัฐออกมาสูงกว่าคาด รวมถึงค่าจ้างแรงงานสหรัฐออกมาสูงกว่าคาดเช่นเดียวกัน ทำให้มีเม็ดเงินไหลกลับเข้ามาในสินทรัพย์เสี่ยง
ขณะเดียวกันยังมีปัจจัยหนุนจากแรงซื้อในกลุ่มหุ้นขนาดใหญ่เข้ามาหนุนดัชนี รวมถึงราคาน้ำมันดิบที่ย่อตัวลงจะเข้ามาเป็นปัจจัยบวกต่อกลุ่มหุ้นที่เกี่ยวข้องกับการจับจ่ายใช้สอยและการบริโภคในประเทศ และในสัปดาห์นี้ยังเป็นช่วงโค้งสุดท่ายก่อนการเลือกตั้ง ทำให้เป็นอีกหนึ่งปัจจัยที่ช่วยเข้ามาหนุนต่อตลาดหุ้นไทย
ด้านแนวโน้มในช่วงบ่ายคาดแกว่งตัวไซด์เวย์แดนบวกต่อ โดยที่สัปดาห์นี้ยังต้องติดตามการรายงานตัวเลขเงินเฟ้อของสหรัฐว่าจะออกมาเป็นอย่างไร รวมถึงประเด็นการขยายเพดานหนี้สาธารณะของสหรัฐว่าจะออกมาเป็นอย่างไร โดยให้แนวต้าน 1,550-1,560 จุด แนวรับ 1,520-1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
ADVANC มูลค่าการซื้อขาย 1,022.07 ล้านบาท ปิดที่ 218.00 บาท เพิ่มขึ้น 4.00 บาท
PTTEP มูลค่าการซื้อขาย 1,004.59 ล้านบาท ปิดที่ 146.50 บาท เพิ่มขึ้น 1.00 บาท
KBANK มูลค่าการซื้อขาย 875.51 ล้านบาท ปิดที่ 128.50 บาท เพิ่มขึ้น 1.50 บาท
DELTA มูลค่าการซื้อขาย 867.93 ล้านบาท ปิดที่ 78.75 บาท เพิ่มขึ้น 2.25 บาท
KTB มูลค่าการซื้อขาย 845.60 ล้านบาท ปิดที่ 18.50 บาท เพิ่มขึ้น 0.20 บาท